望海潮  紫薇开时有感
方履篯 (Qing)
阑珊仙骨，翩跹舞袖，分明十尺红墙。消夏曲阑，迎秋小院，胭脂匀入新凉。人在木兰堂。想碎攒艳蒂，轻逗疏香。树杪吹红，晚风楼角换明妆。拗来静对花房。叹春风消息，枉却柔肠。环佩渐稀，年华未老，今生送断斜阳。浅碧淡笼裳。祝移根瑶阙，情比侬长。一样娟娟，合欢无分伴青棠。